5 O akanya gore go ithuta ka tsela e e ntseng jalo go ne go tla tlhoka gore Dafide a dire eng fa a nna kgosi ya Iseraele? O ne a tla tshwanelwa ke go dira khopi ya Dibuka Tsa Ntlha Tse Tlhano (Genesise, Ekesodo, Lefitiko, Dipalo, Duteronome). Akanya fela gore seo se tshwanetse sa bo se ile sa ama jang mogopolo le pelo tsa ga Dafide gore a dirise matlho le diatla go kwala khopi ya Molao. Gape go bonala Moshe a ne a kwala buka ya Jobe le Pesalema 90 le 91. A le tseo Dafide o ne a di kwalolola? Gongwe go ka tswa go ntse jalo. Gape a ka tswa a ne a na le dibuka tsa Joshua, Baatlhodi le Ruthe. Ka jalo o ka bona gore Kgosi Dafide o ka tswa a ne a na le karolo e kgolo mo Baebeleng e a neng a tshwanetse go e bala le go e tlhaloganya. Mme go na le lebaka la go dumela gore o ne a dira fela jalo, ela tlhoko se a se buang ka Molao wa Modimo o o fitlhelwang mo go Pesalema 19:7-11.